﻿Înscris din Cartea Misterului (Falii 11) de Liviu Pendefunda poesie ilustraţii color semnate de Liviu Pendefunda postfată de Ioan Holban 128 p., 41 Lei ISBN 978-973-9412-30-8 Colecţia Călătorilor Astrali 25 Liviu Pendefunda urmăreşte, într-o logică perfect coerentă, felul cum antichitatea şi, mai mult, ceea ce el numeşte protoistoria, au marcat în chip definitiv evoluţia spirituală a omenirii; originile paradigmelor acesteia, dovedeşte autorul, cu argumente solide, se află în Templul lui Solomon, în ritualurile de iniţiere din primii ani ai Egiptului antic, printre esenieni şi, mai departe, în timpurile continentului Mu şi printre atlanţi: „Tot ce e sacru şi sfânt se poate exprima prin simboluri ca o prezenţă încarnată a realităţii care aparţine conceptelor credinţei încă din timpurile continentului Mu“. Continentul Mu şi atlanţii sunt repere încă aprig disputate de istorici, antropologi şi arheologi, mai ales privind plasarea lor în timp şi spaţiu, dar existenţa şi, mai cu seamă, lucrarea lor, pentru mulţi improbabile, sunt deasupra oricărui dubiu pentru Liviu Pendefunda, care urmăreşte o logică a devenirii spirituale: „Spiritualizarea formelor de meditaţie şi misticism asimilează simbolurile cu perioade istorice mai vechi decât cele mai vechi religii, acordându-le valori foarte înalte şi focalizându-le în raport cu protoistoria omenirii“. Tot astfel, „religiile de masă“, afirmă autorul, „au emanat“ din tradiţia esoterică, iar „rosicrucianismul contemporan îşi are rădăcinile moştenirii sacre primite de la şcolile misterelor anticului Egipt“. Cercetarea lui Liviu Pendefunda dezvoltă dimensiunile mari, cele istorice, plecând totdeauna de la argumentul semnificativ; iată, de pildă, podeaua „pictată“ din templele masonice: faptul că templul masonic avea podeaua pictată, obiecte dispuse într-o anumită ordine, demonstrează că secretele artelor şi ştiinţelor liberale păstrau tradiţiile Arcei lui Noe, tainele geometriei lui Euclid, întreaga construcţie respectând dimensiunile templului lui Solomon: Arca lui Noe, Euclid şi Templul lui Solomon, până la simbolistica văzută azi, protoistoria – istoria – prezentul –, acesta este traiectul fiecărui studiu din ampla cercetare cuprinsă în Dogmă sau libertatea gândirii. Într-o altă ordine, pe acest traiect, legenda şi mitul determină realitatea, o (con)figurează; legenda (mitul) Arcei lui Noe „pictează“ podeaua templelor masonice de ieri şi de azi, la fel cum, de exemplu, Templul lui Solomon, început de „legendarul“ David, influenţează încă şi azi istoria omenirii: „Iată o legendă, un mit, o realitate care prin profunzimea ei a influenţat istoria. Regele David a fost primul care, în lumea ebraică, a considerat necesară înlocuirea tabernacolului nomad cu unul permanent, a făcut planul, a colectat materialele şi a permis ca fiul său, Solomon, să-i continue lucrarea şi să realizeze execuţia unui templu care rămâne înscris cu litere de aur în conştiinţa omenirii. Aici s-a strâns, ca într-un corolar, întreaga simbolistică a epocilor anterioare şi a rămas ca o lege sfântă pentru toate cele ce i-au urmat. Regele a început fundaţia în cel de-al patrulea an al domniei sale, 1012 î.C. şi cu asistenţa prietenilor săi, Hiram, rege al Tyrului, şi marele arhitect Hiram Abif l-a ridicat în şapte ani şi jumătate, consacrându-l pentru serviciul divin în 1004 î.C. Era anul 3000 de la facerea lumii şi de când s-a făcut lumină (…) Chiar dacă scrierile masonice contemporane subscriu cu o credinţă de netăgăduit că frăţia a apărut ca fiind organizată în timpul construcţiei acestui templu, că Hiram Abif ar fi fost primul Mare Maestru al lojilor pe care le iniţiase cu grade simbolice şi sisteme de iniţiere şi că aceste ritualuri ar fi rămas nealterate de-a lungul veacurilor, chiar dacă scrierile moderne se îndoiesc de aceste ipoteze, simbolismul francmasoneriei, ca şi exemplul arhitectonic al templului de la Ierusalim, rămân fundamentul de esenţă pentru istoria credinţei în Dumnezeu. Aşa încât templele credinţelor contemporane, şi mai ales ale celor esoterice, sunt simboluri ale templului de atunci şi fiecare preot, maestru venerabil, predicator este un rege totodată, iar fiecare iniţiat e un lucrător, un zidar, un muncitor tributar religiei universale a muncii“. În protoistoria, în misteriosul continent Mu al atlanţilor - "îndepărtatul Mu", "prea slăvita lume Mu", cum îi spune în Cânturile din ultima carte, Înscris din Cartea Misterelor-, unde "viaţa n'avea odihnă şi nici somn", în Ur şi/sau Uruk îşi continuă explorarea astralului Liviu Pendefunda. Preocupat, cu un cuvânt, poate, nepotrivit, obsedat de alcătuirea lumilor celeste, poetul îşi gândeşte toată poezia de după 1990 asemeni unui sistem solar: în centru, pivot teoretic, se află Dogmă sau libertatea gîndirii (2007), lîngă care se aşază, pe orbitele lor, Mişcarea Cerească (1993), Vrăjitorii Marelui Vid (1997), Legenda (1998). Falii 3 (2000), Falii 4 (2001), Beggarland (2004), Rondeluri şi Ovoide (2005), Poema sufletelor şi a pietrei (2011), Luminătorii Timpului (2013) şi, acum în urmă, Înscris din Cartea Misterelor (2014): această carte, ultima de pe orbitele sistemului său solar, vizează iniţierea şi călătoria spre un text aflat în posesia "magului neînţeles": temă borgesiană, de regăsit în toată poezia sa care începe, iată, cu un în-scris; totul e în spirit borgesian, într-o structură specifică basmului, prozei fantastice: a fost odată ("în neantul răstălmăcit de vise,/ un mag neînţeles,/ un magician ce-ar fi putut/ ca lumea s'o transforme în culise/ şi bine înţeles/ pe scenă să rămînă doar Cel Neînceput"), mai demult decât demult, de unde nici vreme nici loc nu era ("ci doar un clopot infinit, cu centrul nicăieri/ şi marginile niciunde; nimeni nu avea probleme şi nici o stea/ nu explodase sau îngheţase'n gerul unei ierni"), acum îţi povestesc ("Tu scrii vers după vers/ ce-am strîns în bucurie şi durere/ pătratul ce'n triunghi şi cercuri sufletul îl ţine"), "Câtă lumină era-n jur, atâta'nţelepciune simt azi/ când povestesc legenda unei iubiri şi-a morţii din care te-ai născut!", în tinereţe fără bătrâneţe, cu un trup de om ("cu care între voi păşesc/ ca să v'aduc aminte de prea slăvita lume Mu./ De la'nceputuri, când viaţa n'avea odihnă şi nici somn,/ eu între voi trăiesc/ şi fost-am şi voi fi ce eşti tu") - acestea sunt modulele din care creşte poezia lui Liviu Pendefunda din Înscris din Cartea Misterelor şi, altfel, aventura iniţiatului şi a novicelui, a maestrului şi copilului, a iubirii şi a morţii din care aceasta s-a născut, într-o unitate spaţiu-timp unde e încă neantul gol, fără Cuvântul "magului neînţeles" şi unde încă nu s-a instaurat regula după care numirea (lucrului, fiinţei, stării, sentimentului) în-scrie fiinţarea acelora: n-o pot face - spune poetul - decât fiii luminii, cei care vor fi fiind ce nu au fost: "Doar templul, imensu'n spirit edificiu/ rămas-a dintre ape,/ valuri după valuri, roiuri de asteroizi,/ spărgîndu-se pe trepte, în univers supliciu/ rugăciuni deşarte/ rostite de mii de heruvimi de taine-avizi./ În furia lui, chaosul se-ntoarce să cuprindă/ o lume-al cărei rost/ fusese iar supus la proba, ţărnei ne 'ntinate;/ci eu în codri, în deşert, starea mea fiindă/ fi-va ce nu a fost,/ mi-am zis şi-am devenit preot şi rege-a toate./ Din pântecul timpului, fiii luminii înţelepciune/ au zămislit/ şi ploile de stele au încheiat a vântului'ncercare;/ voi toţi, de-atunci primit-aţi în comuniune/ un pic, cîte un pic/ fragmente şi monade din sufletul cel mare" (Primul cânt, al iniţierii); într-un joc al timpurilor verbului, atent studiat, de la imperfect la perfectul compus, de la durativ la acţiunea închisă: "Mai demult decât demult, de unde nici vreme/ nici loc nu era/ ci doar un clopot infinit, cu centrul nicăieri / şi marginile niciunde; nimeni nu avea probleme/ şi nici o stea/ nu explodase sau îngheţase'n gerul unei ierni./ Atunci fiii luminii în formă s'au întrupat/ pe pământul nou creat/ să aducă din neant razele de'nvăţătură,/ în tunele, sub pământ şi sub oceane au săpat,/ un alt soare-au aşezat/ într'un clopot sub un munte'n roca dură" (Al doilea cânt, al focului). Poezia lui Liviu Pendefunda creşte dintr-un fond arhetipal astfel încât lectura acesteia e, la rându-i, căutare, iniţiere, cercetare a esenţelor pe care le dezvăluie scenariile mitologice şi constelaţiile simbolice de acolo; fondul arhetipal nu are nimic ilustrativ, poezia nu „povesteşte“ cine vor fi fost Brahma, Shakti, Ganesh, Shiva, Parvati, Kundalini, Agni din mitologia vedică, Enoh şi Templul vechilor preoţi egipteni, Eos, Eros, Hespera, Styxul grecilor, Ilie, îngerii, heruvimii şi scara lui Iacob din Vechiul Testament, arhitectul, pătratul triunghiului aflat în cerc, crucea şi roza universului masonic, argintul şi athanorul alchimiştilor: poetul coboară în astral, în mitologie, pentru că acolo sunt topite viaţa şi înţelepciunea, sensul ascuns şi lumina, Începutul şi Cuvântul său care se regăsesc în fiecare dintre figurile sacre invocate. Din acelaşi fond arhetipal se revendică imaginarul poetic din Înscris din Cartea Misterelor, din semnele sale: piramidele, tumulii de pămînt, ziguratele, templele, obeliscurile, tăbliţele, megaliţii "ce'n zonele avide/ de lună sau de soare fost-au înălţate!", roza, dragonul, icosaedrul, fiii luminii - îngerii, dintr-o altă paradigmă culturală -, cei care fac legătura între "această lume" şi clopotele paradisului din astral, în sfîrşit, porul (universului, privirii, fântânii), fanta prin care se zăresc faliile poeziei lui Liviu Pendefunda. O poezie a simbolurilor ascensionale, unde atoatezburătorul care "merge distanţele şi timpul pe pământ" îşi primeşte aripile, pentru a i se reda zborul, regăsim în Înscris din Cartea Misterelor. Ce e dincolo de porul poeziei lui Liviu Pendefunda? Iată: "De-acolo'ncepe calea spre timpul ce nu este,/ prin care trecem zorii pe norul romboid"; precum Vrăjitorii Marelui Vid, şi noi, pentru o vreme. Ioan HOLBAN 